এই সময় একটি বড় দুর্ঘটনা ঘটে যায় মনোরমা বসুর জীবনে। তাঁর স্বামী চিন্তাহরণ বসু প্রজাদের সাথে দেখা করার জন্য গিয়েছিলেন মফস্বলে, সেখানে হঠাৎ করে তিনি মৃত্যুবরণ করেন। এ এক বিরাট শোক মাসিমার জন্য। কারণ দীর্ঘ তেতাল্লিশ বছরের সংসার তাঁদের। চিন্তাহরণ বসু কোনোদিন মনোরমার রাজনৈতিক কাজে বাধা দেননি বরং নানাভাবে সহযোগিতা করেছেন। সাহস যুগিয়েছেন রাজনৈতিক কর্মকাণ্ডে। মনোরমা বসুর স্বপ্নের মাতৃমন্দির গড়ে তোলায় তাঁর অবদান ছিল অনন্য। কিন্তু সেই শোক প্রকাশের ভাষা কই? কারণ তাঁর উপর ঝুলছে মুখ্যমন্ত্রী আবু হোসেন সরকারের গ্রেফতারি পরোয়ানা। সব কেমন যেন এলোমেলো হয়ে যায়। নেতারা সবাই এক এক করে গ্রেফতার হয়ে যাচ্ছেন। তিনি কী করবেন?